google/wiki40b huggingface dataset:
מוזיאון היהלומים על שם הארי אופנהיימר

הרעיון להקמת המוזיאון

בסוף שנות ה-70 של המאה ה-20 הגה משה שניצר את הרעיון להקמת מוזיאון אשר יתעד את תולדות תעשיית היהלומים ויציג את הענף בפני קהל המבקרים. המוזיאון שנחנך ביולי 1986 התבסס על חזונו של שניצר ונועד לשמש חלון הראווה של ענף היהלומים הישראלי. בטקס חנוכת המוזיאון אמר משה שניצר "הקמת מוזיאון היהלומים הייתה התגשמות אחד החלומות הגדולים שלי... יזמתי את המוזיאון כי רציתי לאפשר לציבור הרחב להכיר את המקצוע... היחיד מבין התעשיות שאי אפשר להציג אותו לקהל בגלל שיקולי ביטחון... אי אפשר להכניס אנשים לבורסה או למפעלים...".

שמו של המוזיאון

משה שניצר קיבל החלטה מפתיעה לקרוא למוזיאון היהלומים על שמו של הארי אופנהיימר , יו"ר סינדיקט היהלומים דה-בירס. קריאת המוזיאון על שמו לא נועדה לצורכי מימון אלא הייתה ביטוי לרצונו של שניצר להביע כלפי אופנהיימר רגשי הערכה עמוקים על כך שגילה מחויבות כלפי ענף היהלומים הישראלי. הארי אופנהיימר, נרגש מהמחווה הישראלית, הגיע לטקס פתיחת המוזיאון.

חנוכת המוזיאון

מוזיאון היהלומים נחנך במסגרת כנס הפדרציה העולמית של בורסות היהלומים שהתקיים לראשונה בישראל בשנת 1986. אורח הכבוד הישראלי בטקס חנוכת המוזיאון היה שר ביטחון דאז, יצחק רבין. 
לאחר 20 שנות פעילות, בשנת 2007, עבר המוזיאון מתיחת פנים עיצובית.

אודות המוזיאון

מוזיאון היהלומים על שם הארי אופנהיימר, השוכן בלב מתחם בורסת היהלומים ברמת-גן, הוא המוזיאון היחידי בארץ המוקדש לחומר הקשה ביותר בטבע – היהלום.
המבקרים במוזיאון נחשפים לתהליך המתאר את דרכו של היהלום ממעמקי כדור הארץ עד לשיבוצו בתכשיטים ובאביזרי נוי, ולשימושיו המגוונים בענפי התעשייה. 
סיפורם של היהלום ושל ענף היהלומים הישראלי מומחש באמצעים מגוונים המשלבים מוצגים ומכשירים אותנטיים, עמדות מידע, וסרטי וידאו בשפות עברית, אנגלית, רוסית וסינית.

גלגולו של יהלום

תצוגת הקבע "גלגולו של יהלום" עוקבת אחר מסלול היהלום ממעבה האדמה, שם הוא נוצר בתנאי לחץ וטמפרטורה קיצוניים, דרך השיטות השונות של הכרייה, שלבי המיון והעיבוד מגלם למלוטש ותהליך המסחר.
התצוגה ממחישה את השימושים השונים הנעשים ביהלומים תוך ניצול תכונותיהם לנוי, לתעשייה ולמדע, וכן את תפקידה המרכזי של בורסת היהלומים הישראלית.
באמצעות תצוגת הקבע מתגלה עולם רב תחומי הקושר את היהלום עם תחומי תוכן רבים: גאוגרפיה ואיכות סביבה, מדע וטכנולוגיה, כלכלה ושיווק, היסטוריה ותרבות.

אוסף הראל למינרלים ואבני חן

בשנת 2004 נפתחה במוזיאון היהלומים על שם הארי אופנהיימר תצוגת קבע מאוסף המינרלים ואבני החן על שם בן-ציון ושרה הראל, הכוללת מעל ל-200 מינרלים ואבני חן מרחבי העולם.

פעילות חינוכית

מחלקת החינוך של המוזיאון מציעה למורים וצוותים חינוכיים סיורים מודרכים המבוססים על מערכי הדרכה מגוונים המבטאים את עולם התוכן הרב תחומי של יהלומים ואבני חן.
מערכי ההדרכה משלבים בין התכנים המוצגים במוזיאון לבין תוכניות הליבה הנלמדות בבית ספר מכיתה ד' – יב' בתחומי דעת שונים כגון : מדעים וטכנולוגיה, גאוגרפיה, מדעי הסביבה, כימיה, כלכלה ושיווק.
וויצ'י ריו

וויצ'י ריו בישראל

בשנת 2009 פתח שי חי סנסאי סניף של ארגון הקניוקאי וייצ'י ריו בישראל (תחת קיוהידה שינג'ו סנסאי), ובשנים שלאחר מכן פתחו סניפים כמה מתלמידיו. בשנת 2010 יצא לאור הספר "36 פסגות הרים" מעת שי חי, בו מתוארים עקרונות הסגנון בהרחבה. באותו ספר ביקר חי בין השאר את "תרבות תוכניות הריאלטי הרדודות", אשר באחת מהן השתתף מספר שנים לאחר מכן.
במסגרת השתתפותו של שי חי בתוכנית האח הגדול עונה 7 בשנת 2016, הוצג הסגנון בטלוויזיה, דבר שהוביל לתשומת לב ציבורית משמעותית לקיומו של הסגנון ומורהו בישראל מחד (אף הביא ליצירתה של קבוצת מעריצים גדולה), ומאידך גם גרר ביקורת ודיון בנושא אמות המוסר הראויות למורה לקראטה. במאי 2016 הודיע שי חי על סגירת הסניף המרכזי בהרצליה, ותלמידו אורי אלישר סנסאי המשיך ללמד לאחריו בגבעתיים.
פיראצטם

האפקטים העיקריים של פיראצטאם

1. הגברת ייצור ATP בתאי המח ומשפר את המטבוליזם התוך תאי של הנוירונים 
2. מגביר תהליכי חמצון חיזור 
3. מגביר גליקוליזה ומגביר את זרימת הדם באזורים האיסכמיים של המח 
4. השפעה נוירופרוטקטיבית על תאי המח מנזק של חמצון נמוך

פרמקוקינטיקה

נספג היטב במתן פומי (95%), מתפזר בקמות השונות כולל מערכת העצבים המרכזית. לא עובר כמעט שינויים מטבוליים, מתפנה על ידי כליות. זמן מחצית החיים כ 4.5 שעות מרקמות הגוף למעט מע"מ (מערכת עצבים מרכזית) -7.7 שעות.

התוויות למתן

1. שיפור מטבוליזם בקורטקס הצרברלי במחלות מע"מ הקשורים להפרעות וסקולריות
2. דמנציה כתוצאה מטרשת עורקים 
3. שיקום לאחר טראומת ראש קשה
4. מצבים נוירוטיים שונים
5. אנצפלופתיות שונות
6. דיליריום כתוצאה מגמילת אלכוהול
7. מחלת אלצהיימר

תופעות לוואי

היפרקינטיות, עצבנות, סחרחורת, רעד, בחילות הקאות, עליה במשקל, החמרת מחלת לב איסגמית

התוויות נגד

מחלה אפילפטית פעילה או עבר של אפילפסיה, פרקינסון, אי ספיקת כליות ( לעיתים אפשר להתאים מינון), סובלים ממחלות לב. 
יש לציין שתרופה זאת לא עברה אישור FDA עקב חוסר הוכחה מחקרית מובהקת אך יחד עם זאת התרופה נמצאת בשימוש בחלק ממדינות מזרח אירופה, רוסיה, אוקראינה, מולדובה- נמכר ללא מרשם, רומניה, הונגריה, ובריטניה (נמכר רק עם מרשם רפואי).
אין לראות במידע זה ייעוץ או המלצה, יש להיוועץ ברופא המטפל לפני השימוש
קבוצת הפנטלנדיט

קבוצת הפנטלנדיט היא קבוצה של מינרלים סולפידיים קשורים, הדומים במבנה הפנימי ובכימיה שלהם. הקבוצה קרויה על שם המינרל פנטלנדיט, המינרל הנפוץ ביותר, והראשון מקבוצה זו שזוהה.
הנוסחה הכללית של המינרלים החברים בקבוצה היא XY₈(S, SE)₈ כאשר X יכול להיות כסף, מנגן, קדמיום או עופרת, ו-Y יכול להיות נחושת. מתכות מגוונות יותר כדוגמת ניקל, ברזל או קובלט יכולים להיות הן באתר X והן באתר Y.
לכל המינרלים בקבוצת הפנטלנדיט יש סימטריה איזומטרית, חבורת סימטריות נקודתית "הקסאוקטהדרלית" 4/m\ \bar{3}\ 2/m, וחבורת סימטריות מרחבית Fm3m.
המבנה המרחבי של המינרלים בקבוצת הפנטלנדיט מורכב למדי, בתצורת קובייה ממורכזת פנים, כאשר יוני המתכת במרכז של ארבעונים (ארבעה יוני גופרית מקיפים את היון המתכתי במרכז) או תמניונים (ששה יוני גופרית מקיפים את היון המתכתי ) במרכז.
מכל המינרלים החברים בקבוצה רק הפנטלנדיט מצוי בשפע, ושאר חברי הקבוצה הם מינרלים נדירים.
נסים בריטיים

הניסים הבריטיים הם הדגלים אשר מונפים על ספינות ומטוסים ברחבי הממלכה המאוחדת, בטריוטוריות הבריטיות שמעבר לים ובכמה מממלכות חבר העמים הבריטי.
בחוק הימי הבריטי וכמו גם על פי המנהג, הדגלים המתאימים לספינות הבריטיות הם דגלים בעלי שדה בצבע אדום, כחול או לבן עם דגל האיחוד בקנטון (הרבע השמאלי העליון, בסמוך לתורן) אשר שמם נגזר מצבע שטח הדגל. 
השימוש בדגל הממלכה המאוחדת (היוניון ג'ק) כדגלון חרטום מאושר רק לספינות הצי המלכותי הבריטי בהפלגה, שיוט, עגינה וכאשר הן מקושטות בדגלים וניסים או כאשר אדמירל הצי או המונרך נוכח על הסיפון. הנפת היוניון ג'ק על ספינות אזרחיות אסורה עוד מימיו של צ'ארלס הראשון אשר ציווה במאה ה-17 כי השימוש בדגל יוגבל רק לספינות הוד מלכותו, בעיקר עקב השימוש הלא מאושר של ספינות סוחר בדגל על מנת להשתמט מתשלום מיסי נמל תוך התחזות לספינת צי מלכותי.
מחוץ לתחום הימי קיימים דגלים רבים אשר עיצובם מבוסס על הניסים האדום, כחול והלבן אך צבועים בצבעים לא רגילים (כגון דגל חיל האוויר המלכותי בצבע כחול שמיים).

נס כחול (מוכתם)

דגליהם של משרדי הממשלה הבריטית הם ניסים כחולים אשר "מוכתמים" בתג או בסמל המשרד כמו גם הממשלות של הקולוניות אשר משבצות את סמל הקולוניה על הדגל. ניסים מוכתמים אחרים כוללים דגלי נמלים ורציפים ממשלתיים, דגל המכס, לויד מלונדון, רשות הדואר הבריטי ומשרד המלחמה הבריטי ומשרדים אחרים. דגלהם של אוסטרליה וניו זילנד הם ניסים כחולים מוכתמים. מספר מועדוני יאכטות רשאים להניף את ניסים כחולים מוכתמים.

נס אדום מוכתם

בית טריניטי (הממונה על רשות המגדלורים באנגליה, ויילס והמים הטריטוריאליים) מניף את הנס האדום (שדה אדום עם דגל הממלכה המאוחדת בקנטון) מוכתם בסמל הבית, גם מספר מועדוני יאכטות, ספינות סוחר וספינות פרטיות הרשומות בטריטוריות מעבר לים ובמספר ממלכות חבר העמים מניפות נס אדום המוכתם בסמל הטריטוריה.
פיונה ברוס

חייה הפרטיים

פיונה נולדה בסינגפור, היא בת למשפחה בריטית אשר התגוררה באופן זמני ברפובליקת סינגפור, אביה הוא עובד סקוטי שעלה מתפקיד של נער שליחויות לתפקיד מנכ"ל החטיבה של "יוניליוור", אמה רוזמרי היא בת מאומצת.
היא התחנכה בבית הספר היסודי גייטון הייזוול, ובקולג' ניו קרוס לונדון, בתקופה זו היא דיגמנה במגזין הנערות המתבגרות "ג'קי".
פיונה למדה צרפתית ואיטלקית בהרטפורד קולג', אוקספורד, ובתקופה זו היא אימצה לעצמה את מראה הפאנק לזמן קצר.

קריירה

לאחר שסיימה את לימודי האוניברסיטה, הצטרפה פיונה לחברת ייעוץ וניהול במשך שנה, אך מצאה את העבודה כחוויה משעממת להחריד, על פי עדותה. לאחר מכן, עבדה במשרד פרסום במשך כמה שנים, לפני שפגשה את העורך דאז טים גרדאן, ולפי דבריה היא פנתה אליו רבות עד שנתן לה עבודה כחוקרת ב-BBC בשנת 1989.
מאז הצטרפותה ל-BBC בשנת 1989, היא עברה להציג את תוכניות הדגל הרבות עבור התאגיד הכולל של חדשות ה-BBC בשש, וחדשות BBC בעשר, "יריד עתיקות בדרך" ועוד תוכניות רבות. משנת 2003 ועד 2007, היא הייתה בעלת סדרה תיעודית משלה, "הסיפור האמיתי".

פעילויות

פיונה היא פעילה פמיניסטית בעלת הצהרות בוטות בתקשורת, לנוכח סקר בשנת 2006 היא תקפה את שנאת הנשים אשר קיימת בלבנון.
פיונה היא סגנית נשיא כבוד של ארגון "סיוע צדקה אל מעבר לים".

משפחתה

פיונה פגשה את נייג'ל שארוקס כשהיה מנהל משרד הפרסום שבו עבדה, הם נישאו ביולי 1994 באיזלינגטון. לבני הזוג יש שני ילדים, הבן סם (יליד ינואר 1998) והבת מיה (ילידת נובמבר 2001). 
היא ומשפחתה מתגוררים במחוז הרטפורדשייר שבאנגליה.
מקצב

תבניות קצביות

שימוש בתבניות קצביות חוזרות שכיחות יותר בז'אנרים של מוזיקה קלה, מוזיקה אתנית ובמוזיקת מצעדים. תבנית קצבית פופולרית ופשוטה היא "מקצב מנוקד", אשר בה מופיעים בעיקר בליווי, שמינית מנוקדת ולאחריה חלק שש-עשרה, וחוזר חלילה. בבלוז מופיעה בדרך כלל תבנית קבועה במחלקת הקצב, של שני שלישונים מחוברים, ולאחריהם שלישון נוסף (המשלים לרבע אחד). תבנית זו נקראת "סווינג" או "שאפל" ודומה לתבנית של מקצב מנוקד, אך פחות "חדה" ממנה.
אסתר פרבשטין

אסתר פרבשטין (נולדה בשנת 1946) היא היסטוריונית חרדית, ראש הקתדרה להוראת השואה במכללה ירושלים, והיועצת האקדמית של גנזך קידוש השם. בין הבולטים בחוקרי השואה החרדים.

ביוגרפיה

נולדה בישראל, בתו של הרב יהודה אריה לייב היינה ונינתו של האדמו"ר מגור רבי אברהם מרדכי אלתר. לימדה שנים רבות באולפנת חורב בירושלים.
בשנת 1984 סיימה את לימודיה לתואר שני באוניברסיטה העברית בירושלים. עבודתה, בהנחייתו של פרופ' יהודה באואר, עסקה בהצלת אדמו"רים בתקופת השואה.
תחומי מחקרה העיקריים הם: התמודדותם של החרדים בשואה, שאלות ודילמות הלכתיות אשר התעוררו בה ויחס החברה החרדית לשואה כיום. ספרה "בסתר רעם" הוא מן הספרים הבולטים בתחום חקר השואה מזווית חרדית. פרבשטין פרסמה גם מאמרים וערכה ספרים אחדים בנושאים אלה. ידועה עמדתה המסנגרת על האדמו"ר רבי אהרן רוקח מבעלז בפולמוס הדרשה.

משפחתה

בעלה הוא הרב משה מרדכי פרבשטין, ראש ישיבת חברון. לבני הזוג שבעה ילדים. בנה הרב יעקב, חתנו של הרב דוד יצחק מן, הוא דיין בבית דינו של הרב נסים קרליץ ואב"ד בבית הדין "נתיבות חיים".
מרחב מטרי שלם

בטופולוגיה, מרחב מטרי שלם הוא מרחב בו לכל סדרת קושי של נקודות מתוכו קיים גבול במרחב. בצורה אינטואיטיבית, ניתן לומר כי מרחב שלם הוא מרחב שאין בו "חורים": אם יש סדרה של נקודות שהולכות ומתקרבות אחת לשנייה, הן יתקרבו לנקודה אחת מסוימת במרחב. למשל, המספרים הרציונליים לא מהווים מרחב מטרי שלם, שכן ניתן למשל לבנות סדרת קושי שתתכנס ל-\sqrt{2}, אבל מספר זה אינו רציונלי, ועל כן אינו שייך למרחב.
תנאי הכרחי ומספיק לכך שמרחב מטרי יהיה שלם מנוסח במשפט החיתוך של קנטור. מרחב מטרי שלם הוא קומפקטי אם ורק אם הוא חסום לחלוטין.

השלמה

כל מרחב מטרי ניתן להשלמה. בצורה אינטואיטיבית ניתן לתאר השלמה בתור "מילוי החורים" במרחב, על ידי כך שמוסיפים למרחב את כל הגבולות של כל סדרות הקושי הלא מתכנסות. אחת מהדרכים להגדיר את המספרים הממשיים היא בדרך זו: מגדירים את המספרים הממשיים בתור ההשלמה של המספרים הרציונליים - כלומר, כל מספר ממשי הוא גבול של סדרת קושי כלשהי של מספרים רציונליים.
מבחינה פורמלית, מרחב Y הוא השלמה של מרחב X אם ורק אם X איזומטרי לקבוצה צפופה במרחב Y ו-Y הוא מרחב מטרי שלם. ניתן להוכיח שכל שתי השלמות של X איזומטריות, כלומר הן זהות בכל הנוגע לתכונות המטריות שלהן.

שיטות בנייה למרחב משלים

ישנן שתי שיטות בנייה בסיסיות למרחב המשלים.
שיטה ראשונה
נעזר בטענה - כל מרחב מטרי (X,d) ניתן לשכן בתוך מרחב בנך (הסבר מפורט על כך ניתן למצוא בערך זה תחת מרחבי פונקציות ). כלומר, קיים שיכון f:X\hookrightarrow { L }^{ \infty  }(X), כאשר מרחב הפונקציות הוא מרחב שלם. מספיק יהיה להביט בתמונה של X בתוך מרחב הפונקציות (שכן היא איזומורפית למרחב X). כדי להשלים את f(X), נביט בקבוצה Cl(f(X)), היא הסגור של הקבוצה. קבוצה זו אכן סגורה, ולכן משלימה את תמונת X, ולכן משלימה (איזומורפית) את X.
שיטה שנייה
השיטה השנייה היא יותר קונסטרוקטיבית, ובמידה מסוימת יותר "חסכונית".
נביט בקבוצה X' הכוללת את כל סדרות קושי במרחב X. נגדיר עליה את הפסאודו מטריקה d'(\{ { x }_{ n }\} ,\{ { y }_{ n }\} )=\lim _{ n\rightarrow \infty  }{ d( } { x }_{ n },{ y }_{ n }) . פונקציה זו מוגדת היטב ומגדירה פסאודו מטריקה על X'. נגדיר יחס שקילות ~ על X' על ידי \{ { x }_{ n }\} \sim \{ { y }_{ n }\}  \Leftrightarrow d'(\{ { x }_{ n }\} ,\{ { y }_{ n }\} )=0 \Leftrightarrow  \lim _{ n\rightarrow \infty  }{ d( } { x }_{ n },{ y }_{ n })=0 ביחס שקילות זה, נביט בקבוצת מחלקות השקילות: { X }_{ c }=\{ [\{ { x }_{ n }\} ] | \{ { x }_{ n }\} \in X'\} . ראשית, קל לשכן את המרחב X למרחב {X}_{c} על ידי a\mapsto [{ \{ a(n)=a\}  }_{ n\in N }]. השלמת המרחב X תהיה שוב הסגור של התמונה.

מרחבים מטריים עם מבנה אלגברי

כאשר מדובר בשדה סדור, השלמות מתייחסת לקיום חסם עליון לכל קבוצה חסומה. זוהי תכונה שונה מהתכנסות של סדרות קושי - ראו שדה סדור שלם לפרטים.
מרחב נורמי שלם נקרא מרחב בנך ואילו מרחב מכפלה פנימית שלם נקרא מרחב הילברט.
Always Be My Baby

רקע וכתיבה

השיר נכתב על ידי קארי עצמה, ג'רמיין דופרי ומנואל סיל. השיר הוא שיר מי-טמפו אשר מבחינה לירית קארי שרה לבן זוגה לשעבר שהיא תמיד תאהב אותו והוא תמיד יהיה חלק ממנה אף על פי שהם כבר לא ביחד.
השיר זכה לביקורות חיוביות.

הצלחה

השיר זכה להצלחה גדולה בעולם כאשר הגיע למקום הראשון בארצות הברית (שם נשאר שבועיים) ובקנדה, למקום ה-19 במצעד האירופאי הכללי, למקום ה-17 באוסטרליה ולמקום ה-5 בניו זילנד.
בארצות הברית זה היה השיר ה-11 של קארי שהגיעה למקום הראשון ובכך היא השוותה את עצמה עם וויטני יוסטון ומדונה ובכך השלושה הפכו לנשים עם הכי הרבה שירים שהגיעו למקום הראשון במצעד. בקנדה זה היה השיר השמיני של הזמרת שהגיע למקום הראשון.

וידאו קליפ

הקליפ לשיר צולם באתר מחנאות בצפון ניו יורק של הקרן The Fresh Air Fund אשר מעניקה חופשות קיץ לילדים מעוטי יכולת. הקליפ צולם במחנה שקרוי על שמה של קארי עצמה כאות הוקרה על תרומה הנדיבה לילדי הקרן. בקליפ נראים שני ילדים (בן ובת) מתגנבים בלילה ומבלים יחד.
מריה הופיעה עם השיר בסיבוב ההופעות לקידום האלבום בהמשך גם בסיבובי הופעות רבים אחרים שלה. בנוסף היא גם כללה אותו באלבומי האוסף שלה: #1's, Greatest Hits ,The Ballads ו-#1 to Infinity.
מנואלה פאל

ביוגרפיה

מרייה מנואלה פרז בוש נולדה בבואנוס איירס, ארגנטינה. אמה היא השחקנית גרסיאלה פאל.
מנואלה נשואה לגונזלו דיאז סרווידיו ובשנת 2015 נולדה לזוג בת.

תחילת קריירה

את הקריירה בטלוויזיה החלה בשנת 1990 בתוכנית Atreverse וגילמה דמויות שונות, בשנת 1991 הופיעה בתוכנית Alta comedia (קומדיה גבוהה) וגילמה דמויות שונות בשנת 1995 שיחקה בסדרה la hermana mayor (אחות גדולה) בשנים 1996–2000 שיחקה בטלנובלת הנוער קטנטנות בכיכובה של רומינה יאן בתה של יוצרת הסדרה כריס מורנה וגילמה את דומתה של פלורנסיה, בשנת 2001 הופיעה בסדרת הטלוויזיה הארגנטינאית Tiempo final (נגמר הזמן) בתפקיד פרנססקה בשנת 2003 שיחקה בטלנובלה Costumbres argentinas (מכס ארגנטינאי) בהשתתפות מיוחדת. באותה שנה שיחקה בתפקיד אורח בסדרת המתח הארגנטינאית Malandras (מלדרס) באותה שנה שיחקה תפקיד אורח בסדרה Son Amores (הם אוהבים) בתפקיד ידידה של פבלו בשנת 2004 גילמה את לואיסאנה בטלנובלה Culpable de este amor (אשמים באהבה הזאת) בשנת 2005 שיחקה בתפקיד אורח בטלנובלה Casados con hijos (נשוי עם ילדים) בשנת 2006 שיחקה בטלנובלה Sos mi vida (אתה החיים שלי) בתפקיד פביאנה ביכובה של נטליה אורריו. באותה שנה שיחקה בסדרה הארגנטינאית Vientos de agua (רוחות מים) בתפקיד אליס באותה שנה שיחקה בעונה השנייה שלה הטלנובלה Mojeres Asesinas (נשים רוצחות) בתפקיד סולדד בשנת 2007 הופיעה בטלנובלה Amas de casa desesperadas (עקרות בית נואשות) בתפקיד קלרה, בשנת 2008 גילמה את פרנקה מאיירלונד עוזרת של חואן קרוס בסדרה הפופולרית של כריס מורנה כמעט מלאכים לצד אמיליה אטיאסוניקולס ואסקס,באותה שנה שיחק בטלנובלה Don Juan y su bella dama (דון חואן והגברת היפה) לצד חואקין פוריאל ורומינה גיאטני בתפקיד קרולינה, בשנת 2009 שיחקה בסדרה Herencia de amor (מורשת אהבה) בתפקיד סוסי ריוס בשנת 2010 גילמה את לילי בטלנובלה Contra las cuerdas (על חבלים) . בשנים 2011–2012 שיחקה בטלנובלה יורשי הנקמה בתפקיד פאולה לצד לוסיאנו קסטרו ורומינה גאטני בשנת 2012 שיחקה בטלנובלה La dueña (הבעלים) בתפקיד מגדלנה באותה שנה שיחקה בסדרה הארגנטינאית Las huellas del secretario (המזכירה) בתפקיד ריטה אוליבר בשנים 2013–2014 שיחקה בטלנובלה Mis amigos de siempre (החברים שלי מאז ומתמיד) בתפקיד ליאו לצד ניקולס ואסקס וניקולס קברה בשנת 2014 השתתפה בתוכנית Historias de corazón (סיפורי לב) בתפקיד פילאר, בשנים 2014–2015 שיחקה בטלנובלה Dia&Noche (לילה ויום) לצד קנדלה וטראנו רומינה גאטני ופקונדו ארנה בתפקיד וילה. בשנת 2017 שיחקה בסדרה האהבה שאחרי לצד מריאנו מרטינס, איסבל מסדו ופרנקו מסיני בתפקיד לאורה באותה שנה שיחקה בטלנובלה La Búsqueda de Laura (מחפשים את לאורה) בתפקיד לאורה באותה שנה שיחקה בסדרה Corazon gulpe (דפיקת הלב) לצג סבסטיאן אסטבנז ואלאונורה וקסלר בתפקיד אריקה בשנת 2018 משחקת בסדרה Cien días para enamorarse (מאה ימים להתאהב) בתפקיד פלורנסיה, לצד לוסיאנו קסטרו
רדיקלים חופשיים

רדיקלים חופשיים (באנגלית: Free Radicals) או רדיקלים הם צורונים כימיים אטומיים או מולקולריים בעלי אלקטרונים לא מזווגים, בדרך כלל כתוצאה ממספר אי-זוגי של אלקטרונים. מצב זה על פי רוב אינו יציב כימית ולכן הרדיקלים משתתפים בקלות בתגובות כימיות. רדיקלים מצוינים בכתיב כימי כנקודה בודדת בסמוך לאטום או למולקולה. 
כיום למעשה ניתן פשוט להשתמש במונח "רדיקל", שכן כל רדיקל הוא חופשי- בעבר המונח "רדיקל" התייחס לקבוצה/מתמיר של מולקולה, ואילו "רדיקל חופשי" התייחס למולקולה בעלת אלקטרון לא מזווג. כיום ישנה הפרדה במינוח - מה שהיה רדיקל נקרא היום "מתמיר" (לדוגמה קבוצת מתיל, ובסימון כללי קבוצה R) ומה שהיה רדיקל חופשי (לדוגמה רדיקל כלורי), נקרא היום פשוט "רדיקל" -מולקולה בעלת אלקטרון לא מזווג. 
לרדיקלים תפקיד חשוב בתגובות בעירה, פולימריזציה, תהליכים ביוכימיים ותגובות כימיות רבות נוספות, בפרט בגוף האדם. לדוגמה, סופראוקסידים וחנקן חמצני מווסתים תהליכים ביולוגיים רבים. שימוש נפוץ ברדיקלים לצורך חיטוי נעשה על ידי מי חמצן, המתפרקים לרדיקלים ריאקטיביים וכך משמשים כמחטא נגד זיהומים. 
ככלל, המושגים "רדיקל" ו"רדיקל חופשי" מתייחסים לאותה תופעה, אולם רדיקל יכול להיות כלוא בכלוב ממס (מוקף על ידי מולקולות ממס במבנה מסודר), או קשור בדרך אחרת. הרדיקל האורגני הראשון, טריפנילמתיל רדיקל, זוהה על ידי מוזס גומברג ב-1900.

תגובת שרשרת רדיקלית

רדיקלים חופשיים עשויים לגרום לתגובות שרשרת כימיות, כך שכמות ראשונית קטנה של רדיקלים עשויה להוביל לשינוי כימי במולקולות רבות. תהליך מעין זה מתרחש בתגובות כימיות רבות בתעשייה הכימית ובעיקר בתהליכי ייצור פולימרים. תגובות שרשרת רדיקליות אף גורמות להיווצרות החור בשכבת האוזון כתוצאה מהתפרקות של גזים שונים, המשמשים בתרסיסים או כנוזלי קירור, בסטרטוספירה בהשפעת קרינה חזקה של אור אולטרה־סגול. בהתפרקם הם משחררים רדיקל חופשי של כלור או ברום, המתקיף את מולקולת האוזון וגורם בתגובת שרשרת להתפרקותן של מולקולות אוזון רבות.

רדיקלים חופשיים בביולוגיה

בגוף נוצרים מספר סוגי רדיקלים חופשיים, בהם בעיקר רדיקלי חמצן, שנוצרים כתוצרי לוואי באופן טבעי בתהליך הנשימה וממלאים בגוף תפקידים חיוניים, כמו קטילת חיידקים ויצירת חיבורים בין סיבי הקולגן בעור, וכנראה אחראים גם לתהליך ההזדקנות. 
בגוף נמצאים באופן טבעי אנזימים נוגדי חמצון, שתפקידם לווסת את ריכוזי הרדיקלים החופשיים ולמנוע את פגיעתם בגוף. במצב חוסר איזון, הרדיקלים החופשיים יתקיפו את החלבונים, יחמצנו שומנים בגוף ויהפכו גם אותם לרדיקלים חופשיים, ינוונו את המיטוכונדריה של תאי המוח, יפגעו בממברנות התא, יקטינו את יכולתו לספוג חומרי מזון ולסלק פסולת, וישנו את מבנה ה-DNA. בכך הם גורמים לבלאי מוקדם ולהתנוונות והזדקנות הגוף. מעריכים שמספר רב של מחלות קשורות לתהליכים אלו, ובהן גם סרטן.
בקרב בעלי חיים יש שפיתחו הגנה טובה נגד רדיקלים חופשיים. הגנה זו מאפשרת להם לחיות זמן רב יחסית לכמות החמצן שהם נושמים. השיאנים בתחום הם כנראה העטלפים, שתוחלת חייהם מגיעה לסביבות 30 שנים, פי 10 עד 15 מזו של העכבר. גם לרוב העופות הגנה טובה, ויחסית לקצב פעימות לבם הם בעלי תוחלת חיים ארוכה. כך, למשל, תוחלת חייו של התוכי האוסטרלי היא כ-15 שנים.
בעולם המתועש קיימים גורמים חיצוניים המעצימים את יצירת הרדיקלים החופשיים בגוף באופן מלאכותי, כדוגמת קרינה, זיהום אוויר, עישון, חומרי הדברה, חומרי ניקוי ועוד. את הפחתת נזקי הרדיקלים, בנוסף לצמצום החשיפה לגורמים המאיצים את היווצרותם, ניתן להשיג על ידי צריכת תוספי מזון הנחשבים למנטרלי רדיקלים חופשיים, כגון ויטמין C, ויטמין E, סלניום ואבץ.
אברהם בינמו

ביוגרפיה

בינמו נולד ב-1955 בחיפה. את שירותו הצבאי עשה בחיל התותחנים כמפקד צוות. בין השנים 1978–1982 למד לתואר ראשון במדעי המדינה ומזרחנות באוניברסיטת חיפה אבל לא השלים את לימודיו לתואר בוגר אוניברסיטה. בעת לימודיו האקדמיים בשנים 1980–1982 שימש בינמו יו"ר אגודת הסטודנטים של אוניברסיטת חיפה ולאחר מכן בין השנים 1982–1983 יו"ר התאחדות הסטודנטים הארצית. עם סיום לימודיו עסק בתחום השיווק והניהול.
בשנים 1990–1994 שימש מנהל השיווק של היחידה ללימודי חוץ באוניברסיטת חיפה. ב-1989 התמודד על ראשות מועצת נשר, אך זכה רק ב-6.5% מהקולות. עם זאת, רשימתו "אנשים למען נשר" זכתה במנדט אחד והוא נבחר לראשונה לחבר מועצת העיר נשר. ב-1992 הקים את תנועת "ירוקים למען נשר", שזכתה בבחירות ל-2 מושבים במועצת העיר. בינמו עצמו קיבל 14% מהקולות בבחירות לראשות המועצה. בשנת 1998 זכתה סיעתו, "ירוקים למען נשר", ל-2 מושבים ובשנת 2003 זכתה ב-3 מנדטים והייתה יחד עם סיעת הליכוד לסיעה הגדולה ביותר במועצת העיר. בבחירות לראשות המועצה בשנת 2003 זכה בינמו בכ-30% מהקולות. בשנת 2008 זכה בינמו לקרוב ל-36% מהקולות בבחירות לראשות העיר וסיעתו זכתה ב-4 מנדטים. במהלך פעילותו כחבר מועצה, כיהן כיו"ר ועדת הביקורת,] יזם את הקמת קרן המלגות לסטודנטים בני העיר והקים את "נשרים - החברה הכלכלית לנשר", שבה גם כיהן כממלא-מקום יו"ר הדירקטוריון.
באוקטובר 2013 נבחר לראשות עיריית נשר, עם כ-41% מהקולות, לאחר שהתמיכה בראש העיר המכהן, דוד עמר, ירדה בחדות. הסיעה בראשה עמד, "ירוקים למען נשר- נשר אחת", זכתה ב-5 מקומות במועצת העיר מתוך 13 מקומות. ב-12 ביולי 2017, עזבו 4 מחברי סיעתו את ירוקים למען נשר, ביניהם סגני ראש העיר נעמי כספי ויחיאל אדרי. מאז ועד לבחירות, בינמו הוא סיעת יחיד במועצה, ואין לו רוב במועצת העיר.
בפברואר 2018 דווח בעיתון "ידיעות חיפה" כי בינמו מתכוון לרוץ בבחירות לראשות העיר באוקטובר 2018 בראש רשימת הליכוד בנשר. במרץ 2018 הודיע בינמו בדף הפייסבוק שלו שבגלל בעיות בריאות אינו מתכוון להתמודד פעם נוספת לראשות העיר, אך לבסוף חזר בו. בינמו הפסיד בבחירות לראשות עיריית נשר.

ביקורת ציבורית

בדו"ח מבקר המדינה שפורסם בנובמבר 2016 המליץ מבקר המדינה לפתוח בחקירה פלילית נגד בינמו בחשד של מינויים פוליטיים של מקורבים לתפקידים בכירים בעירייה שפגעו בטוהר המידות והמינהל התקין.
ב-12 ביולי 2017 פורסם, כי משרד הפנים הודיע לבינמו שעליו למנות כחבר מועצה את שלומי זינו במקום חבר המועצה המודח דוד עמר ראש העירייה הקודם של נשר, זאת לאור התנגדותו של בינמו למנות את זינו שהוא ממתנגדיו הבולטים של בינמו.

חיים אישיים

בינמו גר בשכונת רמות יצחק שבנשר. הוא נשוי ואב לשלושה. ב-29 בדצמבר 2005 נהרג במהלך שירותו הצבאי אורי, בן נוסף שלו, בעת שחסם בגופו שני מחבלים מתאבדים שהיו בדרכם לביצוע פיגוע התאבדות בישראל. על כך קיבל צל"ש מטעם מפקד אוגדת איו"ש, תא"ל יאיר גולן. לאחר מותו של בנו, הקים בינמו את "עמותת הלוחמים כפיר" של חיילי חטיבת כפיר, ושימש יו"ר העמותה מ-2005 ועד ל-2013. במסגרת פעילותו כיו"ר העמותה הוביל בינמו את מהלך הקמת אתר ההנצחה לחללי חטיבת כפיר בעפולה. אורי בינמו עצמו מונצח במסלול הליכה בפארק נשר ובגַּלְעֵד לזכרו בכניסה לפארק.
אדוארד ווד

ביוגרפיה

אביו של ווד, אדוארד, היה פקיד בשירות הדואר. משפחתו נדדה ברחבי ארצות הברית, עד שהחליטה להתיישב בניו יורק. ליליאן, אמו של ווד, נהגה להלבישו בבגדי נשים כי תמיד רצתה בת. דבר זה גרם לו להיות קרוס דרסר לשארית חייו. הוא היה ילד מחונן, התעניין בספרות, בקולנוע ובתיאטרון, להאזין לתסכיתי רדיו ולקרוא קומיקסים וכתבי עת.
בשנת 1942, עת מלחמת העולם השנייה, התגייס לצבא. הוא נורה במלחמה על ידי חייל יפני ואיבד את שתי שיניו הקדמיות. בשנת 1946 השתחרר בדרגת רב"ט והחל לעבוד כליצן בקרקס. כעבור שנה, ב-1947, עבר להוליווד, לקליפורניה, ביים הצגות תיאטרון כושלות ויזם פניות תכופות למפיקים בנוגע לרעיונותיו. זמן לא קצר לאחר מכן, הכיר במקרה את בלה לוגוסי וליהק אותו לסרטו "גלן או גלנדה".
אחרי שיתוף פעולה פורה בין לוגוסי לווד, שהתבטא בין היתר בהפקות סרטים עצמאיות ובידידות אמיצה, אושפז לוגוסי במצב קשה במחלקה השיקומית בבית החולים. לאחר השחרור מבית החולים, לוגוסי הספיק להצטלם לסצנות בסרטו המיועד של ווד, ומת זמן קצר אחר כך. הסרט התפתח לימים ל"תוכנית 9 מהחלל החיצון", כשהסצנות של לוגוסי קיבלו קישור לעלילת הסרט, כמחווה.

חיים אישיים

לווד הייתה מערכת יחסים עם המשוררת לימים דולורס פולר. היא שיחקה בשלושה מסרטיו, והם נפרדו לאחר שלפולר נתברר שווד הוא קרוס דרסר ושתיין. הוא נישא לנורמה מקארתי, ששיחקה ב"תוכנית 9 מהחלל החיצון". הנישואים בוטלו כשלמקארתי נתברר שווד הוא קרוס דרסר. ווד התחתן עם קייטי אוהרה בשנת 1959, והם נשארו נשואים עד מותו של ווד ב-1978. אוהרה מתה ב-26 ביוני 2006.

מותו

בימיו האחרונים, ווד סבל מדיכאון ושתיינותו גברה, הוא נפרד מאשתו ועבר להתגורר אצל חבר. בפעם האחת הפעמים שפרודתו הגיעה לבקר אותו, ווד היה שיכור מוודקה. מילותיו האחרונות היו: "קייטי, אני לא יכול לנשום!" והוא נפטר מדום לב.

מורשת

בשנות ה-80 וה-90 היה גל של המשכים, רימייקים ועיבודים לסרטיו של ווד.
בשנת 1994 ביים טים ברטון את "אד ווד", דרמה על חייו של ווד ופעילותו הקולנועית. ג'וני דפ גילם את ווד ומרטין לנדאו את בלה לוגוסי. הסרט נכשל בקופות אך זכה לשבחי הביקורת ובאוסקר לשחקן המשנה.
בשנת 1996 הפך ווד לפטרונה הרשמי של כנסייה ,והחל משנת 1997 מתבקשים הסטודנטים לקולנוע באוניברסיטת קליפורניה לכתוב סרט קצר בהשראת ווד.